Favipiravir

Favipiravir, som selges blant annet under varemerkene Avigan og Avifavir, er et antiviralt legemiddel som benyttes for å behandle influensa i Japan.  Det studeres også for mulig behandling av en rekke andre virusinfeksjoner.  Likesom de eksperimentelle antivirale medikamentene T-1105 og T-1106 er det et pyrazin-karboxamidderivat.
Produksjon og utvikling foretas av Toyama Chemical (Fujifilm-gruppen) og godkjenning for medisinsk bruk i Japan ble gitt i 2014. I 2016 lisensierte Fujifilm den aktive ingrediensen for medisinen til Zhejiang Hisun Pharmaceutical Co. i Kina. Det ble et generisk legemiddel i 2019.


== Medisinsk bruk ==
Favipiravir er godkjent for behandling av influensa i Japan. Den er imidlertid bare indikert for ny influensa (stammer som forårsaker alvorligere sykdom) snarere enn sesonginfluensa. Per 2020 virker sannsynlighet for at resistens utviklrs å være lav.


== Forskning ==


=== Ebola ===
Forskning i 2014 mente at Favipiravir kunne ha en effekt mot Ebola basert på studier på mus som forsøksmetode; effisiens hos mennesker var ikke tematisert.Under ebolaepidemien i Vest-Afrika i 2014 ble det meldt at en fransk sykepleier fra Médecins Sans Frontières (MSF) i Liberia og som var blitt smittet av ebola, tilfrisknes etter å ha blitt behandlet med favipiravir. Kriniske undersøkelser av favipiravir brukt mot ebolavirussykdom begynte i  Guéckédou i Guinea i desember 2014. Preliminære resultater fremlagt i 2016 på Conference on Retroviruses and Opportunistic Infections (CROI) og senere publisert, viste en nedgang i mortalitet hos pasienter med lave-til-moderate nivåer av virus i blodet, men ingen effekt når nivåene var høye (hos pasienter med høyere risiko for en dødelig utgang). Måten forsøket var satt opp på ble samtidig kritisert for bare å benytte historiske kontroller.


=== Covid-19 ===
I februar 2020 ble Favipiravir studert i Kina for eksperimentell behandling av covid-19. Forsøk skulle også foretas i Japan. Den 12. mai 2020 meddelte medisinprodusenten Glenmark Pharmaceuticals i Mumbai at de hadde fått det indiske legemiddelverkets godkjenning til å påbegynne en fase tre-studie, som var beregnet på å pågå til senest august 2020.
Den 22. mai 2020 godkjente det russiske helseministerium Favipiravir, som produseres og selges i Russland under navnet Avifavir, for covid-19-behandling.I Norge er helsemyndighetene ikke villige til å gå god for medikamentet, men kunngjorde den 19. september 2020 at man ikke ville nekte det brukt i enhelttilfeller. Legemiddelverket skriver at det mener fortsatt at det ikke er tilstrekkelig dokumentasjon for å anbefale bruk av favipiravir ved covid-19-infeksjon. Faren for fosterskade stiller også store krav til forsvarlig bruk. Samtidig har Norge lang tradisjon for at leger på eget ansvar kan bruke uregistrerte legemidler når dette vurderes å være den beste løsningen i behandling av enkeltpasienter. Søknader om bruk av favipiravir til navngitte enkeltpasienter vil derfor ikke bli avslått fremover, heter det. Legemiddelverket vil ikke godkjenne søknader «til bruk i praksis».


=== Andre virussykdommer ===
Favipiravir er blitt, eller blir, testet mot en rekke andre virussykdommer. Foruten mot ebola og covid-19, gjelder dette nipahvirus, West Nile-virus, gulfebervirus, munn-og-klovsykevirus, og en rekke andre flaviviruser, arenaviruser, bunyaviruset og alfaviruser. Aktivitet mot enteroviruser og Rift Valley-febervirus er også blitt påvist. Favipiravir har vist begrenset effektivitet mot Zikavirus i dyrestudier, men da med mindre effekt en andre antivirale midler som for eksempel MK-608. Virkestoffet viste også noe effekt mot rabies, og er blitt benyttet eksperimentelt på noen mennesker smittet med det viruset.


== Referanser ==